পাঁচ-তারা হোটেল Pullman Paris Tour Eiffel, প্যারিসের একেবারে কেন্দ্রস্থলে অবস্থিত। আমাদের মত সাধারণ ট্যুরিস্টদের ফাইভ ষ্টার হোটেলে থাকার কথা নয়, প্রয়োজনতো নয়ই। সৌমেনের ব্যাপার-স্যাপারই আলাদা, এর নীচে নামতে তার রুচিতে বাধে। আমরা মোট ৫ জন--আমি, আমার স্ত্রী, ছোটছেলে সৌমেন, তার স্ত্রী ও তাদের একমাত্র সন্তান সাইরাস। দীর্ঘ আকাশযাত্রায় ক্লান্তি তো আসবেই। পাশাপাশি দুটি রুম পেলাম ৮ তলায়, ব্যালকনি থেকে প্যারিস শহর অনেকটা দেখা যায়, পুরো আইফেল টাওয়ারও পরিষ্কার দেখা যায়। আমার হোটেল থেকে হেঁটে গেলে পাঁচ মিনিটের বেশি কিছুতেই লাগবেনা।